Diari Oficial de la Generalitat Valenciana


Sumari del DOGV 5163, del 27-12-2005 (2005/14802)

ORDE de 22 de desembre de 2005, de la Conselleria de Justícia, Interior i Administracions Públiques, per la qual es regulen els horaris d'espectacles públics, activitats recreatives i establiments públics, per a l'any 2006.
-------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2005/12/22/(1)/dof/vci/html**

### Dades del document

Número de DOGV
:   5163

Data del DOGV
:   27-12-2005

Secció del DOGV
:   I. DISPOSICIONS GENERALS

Número del document
:   2005/14926


Data del document
:   22-12-2005

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Anàlisi jurídica

 Descriptors 

:   * horari comercial
    * espectacles
    * legislació
    * ludoteca
    * establiment de jocs
    * indústria cinematogràfica
    * espectacle esportiu
    * manifestació cultural
    * espectacle d'animals
    * instal·lació esportiva
    * indústria gastronòmica
    * administració local

ORDE de 22 de desembre de 2005, de la Conselleria de Justícia, Interior i Administracions Públiques, per la qual es regulen els horaris d'espectacles públics, activitats recreatives i establiments públics, per a l'any 2006. [2005/14719]
  
L'article 30 de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, disposa que l'horari general d'obertura i tancament dels locals i establiments, compresos en el seu àmbit d'aplicació, serà el que es determine anualment per Orde de la Conselleria de Justícia, Interior i Administracions Públiques, oïda la Comissió d'Espectacles i Activitats Recreatives de la Comunitat Valenciana, d'acord amb allò que s'ha preceptuat en el Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques.
  
Disposa l'article 30 de la Llei d'Espectacles Valenciana que, sense perjudici de les disposicions legals en matèria de contaminació ambiental i acústica, les ordes que determinen els horaris establiran, a més a més, els supòsits excepcionals d'ampliació d'horari amb motiu de festes i revetles municipals; els generals d'ampliació, per la Conselleria de Justícia, Interior i Administracions Públiques; els supòsits en què l'administració autonòmica i la local poden establir reduccions a l'horari general, i, l'antelació amb què els locals i establiments han d'estar oberts abans que donen començament els espectacles. Amb això s'abunda en la idea que la regulació de l'horari dels diferents espectacles públics i activitats recreatives, així com dels establiments que els alberguen, es conforma com un mitjà necessari i idoni per a compatibilitzar els legítims drets i interessos de tots els sectors implicats. No es pot defugir, en aquesta tasca, que les activitats humanes es realitzen en moments determinats que estan socialment acceptats, i el grau d'acceptació i respecte d'aquests per tota la comunitat és un element bàsic per a una adequada convivència. Tampoc no es pot deixar de banda que en les modernes societats el dret a una adequada qualitat de vida i el dret al descans no sols constitueixen valors essencials, sinó que es configuren com un dret, la protecció del qual correspon als poders públics.
  
Per tot això, fent ús de les facultats conferides en l'article 30 de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, en relació amb el Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques, oïda la Comissió d'Espectacles i Activitats Recreatives de la Comunitat Valenciana, en la reunió del dia 12 de desembre de 2005,
  
ORDENE
  
Article 1. Objecte i àmbit d'aplicació
  
La present Orde té com a objecte establir l'horari general d'obertura i tancament dels espectacles, establiments públics i activitats recreatives, inclosos en l'àmbit d'aplicació de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics.
  
Article 2. Horari general
  
U. Sense perjudici de les disposicions legals existents en matèria de contaminació ambiental i acústica, els espectacles públics, activitats recreatives i establiments públics, podran exercir la seua activitat únicament dins dels horaris establits com d'obertura i tancament per a cada un d'aquests en els apartats següents, d'acord amb els epígrafs del Catàleg Annex a la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics:
  
Grup A. Obertura: 10,00 hores; tancament: després de l'acabament de l'última sessió, que com a màxim donarà començament a les 01,05 hores.
  
Espectacles cinematogràfics.
  
Teatres.
  
Auditoris.
  
Espectacles circenses.
  
Grup B. Obertura: 12,00 hores; tancament: 03,30 hores.
  
Cafés teatre.
  
Cafés concert
  
Cafés cantant.
  
Pubs i karaokes.
  
Sales d'exhibicions especials.
  
Grup C. Obertura: 08,00 hores; tancament: 01,00 hores.
  
Salons recreatius de màquines d'atzar, tipus B.
  
Salons recreatius de màquines d'atzar, tipus A.
  
Grup D. Obertura: 09,00 hores; tancament: 01,00
  
Espectacles taurins.
  
Sales de conferència.
  
Sales d'exposicions.
  
Sales polivalents.
  
Corrals de prova.
  
Instal'lacions esportives.
  
Pistes de patinatge.
  
Parcs d'atraccions.
  
Parcs temàtics.
  
Grup E. Obertura: 09,00 hores; tancament: 12,00 hores.
  
Parcs aquàtics.
  
Ludoteques.
  
Grup F. Obertura: 10,00 hores; tancament: 24,00 hores.
  
Escoles taurines
  
Salons ciber i semblants.
  
Grup G. Obertura: 10 hores; tancament: 01,00 hores.
  
Camps d'esport i estadis.
  
Activitats recreatives i d'atzar (pistes de birles i billars)
  
Grup H. Obertura: 07,00 hores; tancament: 01,00 hores.
  
Pavellons esportius.
  
Gimnasos.
  
Piscines de competició.
  
Piscines de recreació.
  
Grup I. Obertura: 18,00 hores; tancament: 07,30 hores.
  
Sales de festa.
  
Discoteques.
  
Sales de ball.
  
Grup J. Obertura: 06,00 hores; tancament: 01,30 hores.
  
Ciber café.
  
Restaurants.
  
Café, bar.
  
Cafeteries.
  
Grup K. Obertura: 08,00 hores; tancament: 03,00 hores.
  
Restaurants i café, bar i cafeteries, ubicats en establiments denominats botigues de conveniència.
  
Grup L. Obertura: 10,00 hores; tancament: 03,00 hores.
  
Salons de banquets.
  
Grup M. Obertura: 09,00 hores; tancament: 22,00 hores.
  
Zoològics.
  
Aquaris.
  
Safari park.
  
Dos. Els espectacles, establiments públics i activitats recreatives, inclosos en l'àmbit d'aplicació d'aquesta orde, podran prolongar l'horari de tancament durant el dia de la Nit de Cap d'Any en noranta minuts sobre l'establit en l'apartat anterior.
  
Article 3. Obertura
  
1. S'entén per horari d'obertura o inici dels espectacles públics i activitats recreatives, el moment a partir del qual es permet l'accés dels espectadors o usuaris al local o establiment.
  
2. L'antelació amb què els locals i establiments hauran d'estar oberts, abans que donen començament els espectacles públics inclosos en el grup A de l'article 2.1 d'aquesta orde, serà com a mínim de quinze minuts, i com a màxim de trenta minuts, aspecte que es donarà a conéixer per l'organitzador de l'espectacle mitjançant cartells anunciadors d'aquest.
  
Els locals destinats als espectacles de café teatre, café concert i café cantant, quan realitzen actuacions en directe, l'hora d'inici de les quals coincidisca amb la d'obertura general establida en el grup B de l'article 2.1 d'aquesta orde, obriran les portes al públic com a mínim quinze minuts, i com a màxim amb trenta minuts d'antelació a l'inici d'aquesta.
  
Article 4. Tancament
  
1. A partir de l'hora de tancament assenyalada en l'article 2 d'aquesta orde, no es permetrà l'accés de cap client al local o establiment, no s'expendrà cap consumició i haurà, si fa el cas, de quedar fora de funcionament, tant la música ambiental com les màquines recreatives, vídeos o qualsevol aparell o màquina semblant, i els senyals lluminosos ubicats a l'exterior d'aquests.
  
2. A l'hora de tancament s'encendran els llums generals del local, i quedaran les portes d'entrada i d'emergència expedites i obertes perquè es produïsca el total desallotjament del local, en el termini màxim de 30 minuts.
  
3. Amb independència que hagen finalitzat les tasques pròpies de recollida i neteja del local o establiment, els usuaris no podran romandre a l'interior a partir de l'hora de tancament, i serà responsabilitat dels titulars de l'activitat l'efectivitat del desallotjament i el tancament del local en la forma i temps establit.
  
4. Entre el tancament i l'obertura dels locals i establiments públics haurà de mitjançar un període de temps no inferior a quatre hores.
  
Article 5. Sessions destinades a menors d'edat
  
Els locals que hagen obtingut autorització per a la celebració de sessions especials dirigides a menors d'edat, iniciaran l'activitat o espectacle a partir de les 18,00 hores, i hauran de finalitzar, en tot cas, abans de les 22,00 hores del mateix dia. Aquests locals romandran tancats almenys durant una hora des de la finalització de la sessió i el començament de les sessions ordinàries, si les tingueren.
  
Article 6. Activitats realitzades a l'aire lliure
  
1. Les activitats i espectacles compresos en l'article 2.1 d'aquesta orde, llevat dels autocines i cines d'estiu, que es realitzen a l'aire lliure o en instal'lacions portàtils o eventuals a la via pública, ja siguen autoritzades amb caràcter temporal o compten amb llicència o autorització definitiva municipal, tindran l'horari que s'establisca en la corresponent autorització administrativa, que haurà de ser expressa, i haurà de finalitzar en tot cas la seua activitat, com a màxim, en l'hora de tancament assenyalada amb caràcter general en aquesta orde per a cada grup, sense perjudici del compliment de les disposicions sobre contaminació acústica.
  
2. Les revetles i festes populars, incloses en l'apartat 4.2 del Catàleg de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, tindran l'horari que fixe l'ajuntament del municipi en el terme dels quals se celebren, en atenció a les circumstàncies concurrents, i procuraran, en tot cas, compatibilitzar el seu exercici amb l'aplicació de les normes vigents en matèria de contaminació acústica.
  
3. L'autorització de l'horari de les activitats a l'aire lliure podrà ser revocada, previ tràmit d'audiència de l'interessat, i per un període no superior a deu dies, per l'autoritat municipal i, en cas d'inactivitat, per la Direcció General d'Interior, quan amb motiu de l'activitat realitzada se sobrepassen els límits de contaminació acústica establits en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica. S'entén que hi ha inactivitat quan es produïsca la falta d'actuació de l'ajuntament davant de la denúncia presentada pels ciutadans, i una vegada instats a actuar per la Direcció General d'Interior.
  
Article 7. Locals amb ambientació musical
  
L'horari de l'ambientació musical dels espectacles públics, activitats recreatives o establiments públics que, d'acord amb la seua llicència municipal d'obertura, en disposen, començarà en tot cas a partir de les 10 hores.
  
Article 8. Sales de bingo
  
Les sales de bingo queden autoritzades a un horari únic setmanal d'obertura i tancament de 12 hores ininterrompudes de funcionament, dins de l'horari comprés entre les 10.00 i les 3.00 hores del dia següent.
  
Els divendres, dissabtes i vespres de festius, així com els mesos de juliol, agost i setembre, l'horari podrà ampliar-se fins a les 4,00 hores, i en aquests casos l'horari de funcionament és de 13 hores ininterrompudes.
  
Les sales de bingo hauran de comunicar a la Conselleria d'Economia, Hisenda i Ocupació, i a la de Justícia, Interior i Administracions Públiques, abans que finalitze el mes de gener, el seu horari anual. Qualsevol modificació posterior requerirà l'autorització expressa de la Conselleria d'Economia, Hisenda i Ocupació, que es comunicarà a la Conselleria de Justícia, Interior i Administracions Públiques.
  
Article 9. Establiments annexos a altres instal'lacions principals
  
Els establiments previstos en el grup J de l'article 2.1, llevat dels ciber cafés, ubicats en instal'lacions en què es desenvolupe una altra activitat considerada com a principal i de les que siguen accessòries, podran tindre el mateix horari d'aquelles.
  
S'entenen per aquests els ubicats en ports, aeroports, estacions d'autobusos, de servei i semblants, mentre estiguen operatives les instal'lacions principals. No obstant l'anterior, queden exclosos els establiments o locals situats en centres comercials o grans superfícies comercials o d'oci, i en aqueix cas es regiran per l'horari general establit en aquesta orde, sempre que estiguen compresos dins de l'horari d'obertura i tancament del centre comercial o d'oci en què s'ubiquen.
  
Article 10. Bous al carrer
  
L'horari de celebració de bous al carrer serà el que es determine, en cada cas, en la resolució d'autorització.
  
Article 11. Concessió d'horari excepcional pels ajuntaments
  
1. Amb caràcter excepcional i atenent les peculiaritats de les poblacions, condicions d'insonorització, afluència turística o duració dels espectacles, els ajuntaments podran autoritzar l'ampliació a l'horari general establit en aquesta orde, fins a una hora, amb motiu de festes populars i revetles municipals, sense perjudici del que establixen les disposicions legals existents en matèria de contaminació ambiental i acústica.
  
2. Les ampliacions a l'horari general, a què es refereix el paràgraf anterior, hauran de ser comunicades a l'òrgan competent de la Generalitat Valenciana, en el termini no superior a quinze dies des de la seua autorització i, en tot cas, abans que l'esmentat horari excepcional s'aplique.
  
3. D'acord amb les prescripcions i principis generals establits en aquesta orde, correspondrà a les autoritats municipals la determinació dels horaris de començament i acabament de les revetles, concerts i la resta d'espectacles, que tinguen lloc amb ocasió de festes patronals o locals.
  
Article 12. Procediment per a la concessió d'horaris especials per la Generalitat
  
1. Les autoritzacions per a l'ampliació de l'horari general dels establiments situats en carreteres, dels que atenguen les necessitats dels treballadors nocturns, així com d'aquells a què es refereix l'apartat 1, de l'article 3, del Decret del Govern Valencià 196/1997, de l'1 de juliol, tindran caràcter extraordinari i excepcional, i es concediran per un termini màxim d'un any.
  
2. El procediment per a la concessió d'horaris especials serà l'establit per l'article 3 del Decret del Consell de la Generalitat Valenciana 196/1997, de l'1 de juliol.
  
Per a això, el titular de la llicència del local, recinte o establiment, que sol'licite la concessió d'horari especial, haurà de presentar davant de la Direcció Territorial de la Conselleria de Justícia, Interior i Administracions Públiques de la província de què es tracte la petició, en què es faça constar:
  
a) Nom, cognoms i DNI del sol'licitant i, si fa el cas, de la persona que el represente, amb indicació del domicili que s'assenyale a efectes de notificacions. En el supòsit de persones jurídiques, nom o raó social i NIF, així com nom, cognoms, DNI i document que acredite la representació de la persona que actue en nom seu.
  
b) Horari sol'licitat.
  
c) Còpia cotejada de la llicència municipal de funcionament del local o establiment.
  
d) Memòria justificativa de les causes per què interessa l'horari extraordinari.
  
3. Als efectes del que disposa l'article 3.2.a) del Decret del Govern Valencià 196/1997, de l'1 de juliol, el càlcul del ràdio de residència de 50 metres s'establirà prenent com a referència qualsevol dels punts que conformen el perímetre del local per al qual se sol'licite l'autorització.
  
4. L'òrgan autonòmic competent sol'licitarà els informes següents:
  
a) A l'ajuntament del municipi, on estiga ubicat el local objecte de la petició d'autorització, a què s'adjuntarà informe de la Policia Local.
  
b) A la Unitat del Cos Nacional de Policia adscrita a la Comunitat Valenciana, i, si fa el cas, a la Guàrdia Civil o a la Policia Nacional.
  
En aquests dos últims casos, la petició d'informe es realitzarà a través de la Delegació del Govern o les subdelegacions del Govern a les províncies de Castelló i Alacant, segons siga procedent.
  
c) Quan hi haja informe de les associacions de Veïns de la zona on estiga ubicat el local.
  
d) Informe les associacions empresarials del sector de l'activitat, a què es dedique el local objecte de petició d'horari excepcional.
  
5. No obstant el previst en l'apartat 1 del present article, les autoritzacions d'establiment d'horaris excepcionals, podran ser renovades per un període de temps igual al de la seua concessió, prèvia petició expressa de l'interessat realitzada amb una antelació mínima de dos mesos al termini del seu acabament.
  
6. Les autoritzacions d'ampliació d'horari podran ser revocades en qualsevol moment per causes degudament justificades i motivades, amb audiència prèvia de l'interessat.
  
Article 13. Reducció d'horaris
  
1. El procediment per a la reducció de l'horari general dels locals i establiments públics serà l'establit en l'article 3 del Decret 196/1997, de l'1 de juliol, del Govern Valencià. S'iniciarà a instància de part per la Direcció General d'Interior de la Conselleria de Justícia, Interior i Administracions Públiques o, si fa el cas, pels alcaldes, dins dels seus respectius termes municipals, en els supòsits previstos per l'article 5.3 del Decret 196/1997, de l'1 de juliol.
  
2. En la resolució per la qual s'acorde la reducció de l'horari, s'establirà també el seu termini de duració. Transcorregut aquest, el local tornarà a regir l'horari general que es fixa en la present Orde.
  
Article 14. Activitats incompatibles
  
En el cas que en un local s'exercisquen més d'una de les activitats considerades incompatibles per raó d'horari, de conformitat amb el que disposa l'annex catàleg de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, i es declare la seua compatibilitat, cada una d'aquestes haurà de cessar en el seu funcionament, d'acord amb l'horari general establit en aquesta orde.
  
Article 15. Cartell horari
  
1. Els locals compresos dins de l'àmbit d'aplicació de la Llei 4/2003, de 26 de febrer, de la Generalitat Valenciana, d'Espectacles Públics, Activitats Recreatives i Establiments Públics, hauran de col'locar en lloc llegible i visible des de l'exterior un cartell, en què s'expressarà l'horari que realitzen, que haurà d'estar comprés, en tot cas, en l'establit amb caràcter general en l'article 2 d'aquesta orde.
  
2. En el cartell d'horari es farà constar, si fa el cas, les modificacions que, per ampliació o reducció, s'hagen establit respecte a l'horari general de funcionament del local o establiment.
  
3. Igualment, en el referit cartell es farà constar l'horari en què es deixen de prestar algun dels serveis, en el cas que aquest siga diferent del d'obertura o tancament.
  
DISPOSICIÓ FINAL
  
La present Orde entrarà en vigor el dia 1 de gener de 2006, i s'aplicarà el dia de la Nit de Cap d'Any de 2005.
  
DISPOSICIÓ DEROGATÒRIA
  
A l'entrada en vigor de la present Orde, queda derogada l'Orde de 22 de desembre de 2004, de la Conselleria de Justícia i Administracions Públiques, per la qual es regulen els horaris d'espectacles públics, activitats recreatives i establiments públics per a l'any 2005.
  
València, 22 de desembre de 2005
  
El conseller de Justícia, Interior i Administracions Públiques,


Còpia Permalink ELI